නිදහසට කරුණු නොකියන බවත්, එක් නීතියක් එක් රටක් යටතේ දූෂණයෙන් තොරව රට ඉදිරියට ගෙන යාමට සහය දෙන ලෙසත් ජනාධිපති ගෝඨාභය රාජපක්ෂ ජනතාවගෙන් ඉල්ලීමක් කළා.ජනාධිපතිවරයා මේ බව පැවසුවේ අදට යෙදී ඇති ශ්‍රී ලංකා යුද හමුදාවේ 72 වන සංවත්සරය වෙනුවෙන් පැවති ප්‍රධාන සැමරුම් උත්සවයට එක්වෙමින්.එම උත්සවය සෞඛ්‍ය මාර්ගෝපදේශයන්ට යටත්ව පැවැත්වුණේ අනුරාධපුර - සාලියපුර ගජබා රෙජිමේන්තු මූලස්ථානයේදීයි.72 වන යුද හමුදා සැමරුම් උළෙලට පැමිණි ජනාධිපතිවරයා සාලියපුර ගජබා රෙජිමේන්තු කඳවුරේ අභිනවයෙන් ඉදිකළ සරඹ භූමිය විවෘත කර රණවිරු අයිතියට පත් කර තිබෙනවා.එහිදී ජනාධිපතිවරයා උත්තමාචාර පෙළපාලිය ද නිරික්ෂණය කළ බවයි ජනාධිපති මාධ්‍ය අංශය සඳහන් කළේ.ඉන් පසු උත්සව සභාව අමතමින් ජනාධිපති ගෝඨාභය රාජපක්ෂ ප්‍රකාශ කළේ ජනතාවට පොරොන්දු වූ පරිදි නව ව්‍යවස්ථාවක් සහ නව ඡන්ද ක්‍රමයක් ඇති කිරීමට ඉදිරියේදි කටයුතු කරන බවයි.